《和史浩曲宴澄碧殿诗》
宋代·宋孝宗

揖逊荷帝尧，寅恭五元祀。
治道贵清静，圣言有深旨。
谁歌元首明，自得股肱喜。
跻民期仁寿，距肯中道止。
力逐乐彼田，坐贾安於市。
岁行阅丰登，国论销委靡。
予力初何能，济济赖多士。
矧予有元老，中立而不倚。
居东逾三年，不远来千里。
未遂赤松游，辍诵青琅蕊。
皓首持六经，日侍明光里。
翼乎鸿遇风，纵矣鱼在水。
儒行绝瑕疵，道心无尘滓。
挺挺松柏姿，巉巉山岳峙。
予惟日万几，至仁同一视。
西成锡小宴，促坐才尺咫。
湛露愧歌周，置酒非封齿。
归美见新诗，如卿能有几。
眷言澄碧行，胜赏得迂趾。
亦屡引公卿，对此谈政理。
虚心欲受人，忠言资逆耳。
腾瘠天下肥，至乐无易此。
颇念文武疆，六合尚殊轨。
东都会诸侯，宣王昔於是。
期尔罄嘉谋，使我勋业起。
勿以方燕颐，所书聊复尔。
卮酒正须酹，话言未能已。
都护万年觞，何当至庭戺。
文章藉老手，直笔中兴纪。
载嘉矍铄翁，焉得辞骫骳。